

**LIETUVOS RESPUBLIKOS SEIMO**

**PETICIJŲ KOMISIJA**

**IŠVADA**

**DĖL PETICIJOJE PATEIKTO SIŪLYMO NETENKINIMO**

2025 m. birželio 18 d. Nr. 250-I-15

Vilnius

Lietuvos Respublikos Seimo Peticijų komisija (toliau – Komisija) 2025 m. gegužės 21 d. posėdyje išnagrinėjo pareiškėjo peticiją, kurioje pateiktas siūlymas dėl Lietuvos Respublikos administracinių nusižengimų kodekso (toliau – ANK) ir [Lietuvos Respublikos saugaus eismo automobilių keliais įstatymo](https://www.e-tar.lt/portal/lt/legalAct/TAR.5DC1759E42CB/asr) pakeitimo, priėmė sprendimą teikti Seimui išvadą netenkinti šio siūlymo. Komisija sprendimą priėmė atsižvelgusi į Vilniaus apskrities vyriausiojo policijos komisariato (toliau – VPK) ir Vilniaus miesto savivaldybės administracijos nuomonę dėl peticijoje pateikto siūlymo.

Atkreiptinas dėmesys į tai, kad vadovaujantis ANK 48 straipsnio 1 dalimi bei atsižvelgiant į Kelių eismo taisyklių (toliau – KET) 235 punktą, asmenys yra traukiami administracinėn atsakomybėn už transporto priemonės leistinos triukšmo normos viršijimą. Pabrėžtina, kad [Lietuvos Respublikos saugaus eismo automobilių keliais įstatymo](https://www.e-tar.lt/portal/lt/legalAct/TAR.5DC1759E42CB/asr) (toliau – Įstatymas) 13 straipsnio 12 dalyje nustatyta motorinių transporto priemonių, traktorių, savaeigių mašinų vairuotojų pareiga užtikrinti, kad transporto priemonės neviršytų teisės aktuose nustatyto triukšmo lygio. Pagal Įstatymo 10 straipsnio 9 dalies 1 ir 6 punktus minėtos pareigos kontrolę užtikrina policija, kuri taip pat kontroliuoja transporto priemonių techninę būklę. Gavęs asmens pranešimą ar vaizdo įrašą dėl transporto priemonės keliamo triukšmo ar viršijamos leistinos taršos, įgaliotas policijos pareigūnas, vadovaudamasis ANK 589 straipsnio 49 punktu, 590 straipsnio 1 ir 2 dalimi, turi teisę pradėti administracinio nusižengimo teiseną. Įtariamus administracinių nusižengimų padarymu asmenis apklausti ir atlikti daikto apžiūrą pareigūnams teisę suteikia ANK 593 straipsnio 1 dalies 1 ir 2 punktai.

Pareiškėjo siūlymo suteikti teisę policijos pareigūnams iškviesti įtariamą administracinį nusižengimą padariusį asmenį į policiją su jo valdoma transporto priemone ir atlikti triukšmo bei taršos matavimus įgyvendinimas kelia pagrįstų abejonių dėl jo teisėtumo ir realaus įgyvendinimo galimybių. Jei asmuo iš tikrųjų naudojosi techniškai netvarkinga transporto priemone, kviesdamas asmenį atvykti su tokia transporto priemone, policijos pareigūnas reikalautų daryti administracinį nusižengimą. ANK 17 straipsnis nustato atvejus, kuomet asmuo nebūtų traukiamas administracinėn atsakomybėn, jei vykdė teisėsaugos institucijos užduotį. Jei pareiškėjo siūlymas būtų laikomas teisėsaugos institucijos užduotimi, tuomet atitinkamai turėtų būti papildomas ANK 17 straipsnis. Net ir pakeitus ANK ir (ar) kitus įstatymus, kad būtų įgyvendintas siūlymas, liktų daug abejonių kaip realiai jis veiktų praktikoje. Nuo asmens užfiksuoto galimo pažeidimo iki policijos reikalavimo atvykti su konkrečia transporto priemone neišvengiamai praeitų tam tikras laiko tarpas. Per šį laiką gali nebegalioti techninė apžiūra, pasibaigti privalomasis civilinės atsakomybės draudimas, transporto priemonė gali sugesti ar net būti sudaužyta ir todėl neeksploatuotina. Kaip tokiais atvejais turėtų elgtis transporto priemonės savininkas nėra aišku ir šie neaiškumai turi būti įvertinti bei reglamentuoti, jei siūlymas būtų įgyvendintas.

Pareiškėjo siūlymo suteikti gyventojams teisę iškviesti policiją su matavimo įranga nurodytu adresu ir, dalyvaujant savininkui, objektyviai nustatyti transporto priemonės skleidžiamą triukšmą įgyvendinimas būtų perteklinis, nes anksčiau minėtas teisinis reglamentavimas sudaro galimybes tai atlikti. Pranešimai apie techniškai netvarkingos transporto priemonės buvimo vietą gali būti teikiami Bendrajam pagalbos centrui telefonu 112 arba tiesiogiai policijai.

Pažymėtina, kad per Policijos elektroninių paslaugų portalą (ePolicija.lt) gauti piliečių pranešimai yra analizuojami ir tiriami. Prireikus renkami objektyvūs faktiniai duomenys, kuriais remiantis įstatymo nustatyta tvarka būtų galima nustatyti, ar automobilio vairuotojas pažeidė KET, ar buvo padarytas administracinis nusižengimas. Administracinio nusižengimo tyrimo metu automobilio savininkas yra kviečiamas atvykti į policijos įstaigą su transporto priemone, kuriai nustatomas keliamo triukšmo lygis. Maksimali keliamo triukšmo riba kiekvienai transporto priemonei numatyta individualiai pagal jos techninius parametrus, t.y. variklio tipą, darbinį tūrį, galią. Transporto priemonės keliamo triukšmo lygis nustatomas, kai transporto priemonė dalyvauja viešajame eisme ir tik užfiksavus, kad transporto priemonės keliamo triukšmo lygis viršija normą, gali būti sprendžiamas administracinės atsakomybės klausimas. Nustatyti ir bausti pažeidėjus pagal pateikiamą filmuotą medžiagą galimybės nėra, nes triukšmo lygio matavimas turi būti atliekamas su prietaisu, kuriam taikomi nustatyti reikalavimai (turi būti atlikta ir galioti metrologinė patikra), ir vadovaujantis Lietuvos Respublikos susisiekimo ministro 2008 m. gegužės 15 d. įsakymo Nr. 3-169 „Dėl Kelių transporto priemonių variklių triukšmo ribinių dydžių ir jų nustatymo tvarkos aprašo“ nustatyta tvarka.

Pagal ANK 569 straipsnio 1 ir 4 dalių nuostatas, garso ar vaizdo įrašai yra laikomi įrodymais, jeigu jie patvirtina arba paneigia bent vieną aplinkybę, turinčią reikšmės bylai teisingai išnagrinėti. Ar pateiktas vaizdo įrašas laikytinas įrodymu, sprendžia įgaliotas pareigūnas. Prieš surašydamas administracinio nusižengimo protokolą, pareigūnas privalo atlikti administracinio nusižengimo tyrimą, įvertinti įrodymų visumą ir visas bylos aplinkybes (ANK 569 straipsnis). Kaltinimo pateikimas vertinant vien tik atskirą įrodymą, kuris nepagrįstas teisėtai ir tinkamai užfiksuotais matavimais, prieštarautų ANK nuostatoms.

Pažymėtina, kad Vilniaus miesto gyventojai, abejojantys dėl savo ar kitų transporto priemonių variklių triukšmo ribinių dydžių viršijimo bei norintys kontroliuoti ir mažinti neigiamą poveikį aplinkai ir žmonių sveikatai, gali kreiptis į VPK dėl matavimų atlikimo. Prevencinio tikrinimo galimybės yra taikomos nuolat besikreipiantiems asmenims, netaikant administracinio poveikio priemonių.

Komisija įvertinus pareiškėjo peticijoje pateiktų prašymų ir siūlymų tikslingumą ir naudingumą, jų įgyvendinimo galimybes mano, kad pareiškėjo siūlymų įgyvendinimas, keičiant jau galiojančius teisės aktus, būtų perteklinis.

Vadovaujantis Lietuvos Respublikos peticijų konstitucinio įstatymo 18 straipsnio 4 dalies 2 punktu ir Lietuvos Respublikos Seimo Peticijų komisijos nuostatų, patvirtintų Seimo 2023 m. birželio 27 d. nutarimu Nr. XIV-2101 „Dėl Lietuvos Respublikos Seimo Peticijų komisijos nuostatų patvirtinimo“, 8.7 punktu, Seimo Peticijų komisijos išvada dėl pareiškėjo peticijoje pateikto siūlymo netenkinimo teikiama Seimui, taip pat siūloma įtraukti į Seimo II (pavasario) sesijos darbotvarkę Seimo nutarimo „Dėl Lietuvos Respublikos Seimo Peticijų komisijos 2025 m. birželio 18 d. išvados Nr. 250-I-15“ projektą.

Komisijos pirmininkas Tadas Prajara